
Dato: 8. desember 2016
Evaluering av MOOC-tilbudet på UiO

UiO har gjennomført tre MOOC-prosjekter – «FlexPhil», «What works» og «Music moves» - med et fjerde i sluttfasen – «Introduction to Norwegian». UiO har partnerskapsavtale med den internasjonale kursportalen «Futurelearn» for sine engelskspråklige åpne nettkurs. Gjennom deres plattform får UiO høy profilering og tilgang til millioner av potensielle kursdeltagere, plattformen oppleves i tillegg som moderne og brukervennlig.  Kursene som tilbys i nasjonal kontekst har hittil blitt tilbudt gjennom læringsplattformen «Canvas», som er et selvstendig og fleksibelt verktøy, men som ikke gir tilgang til et brukervolum.  Ettersom det kan oppstå misforståelser rundt hva en «MOOC» er, vil dette notatet konsekvent omtale kursformen som «åpne nettbaserte kurs».

Dette notatet gir først et overordnet bilde av erfaringene før en mer detaljert og tallfestet gjennomgang av hvert enkelt prosjekt.

Produksjon av åpne nettkarterte kurs

USIT ved Seksjon for digitale medier i læring (DML) har vært involvert i samtlige av prosjektene på ulike vis. Om et kurs skal være utelukkende nettbasert så genererer dette behov for: 

· Rådgivning innen pedagogisk design
· Videoproduksjon 
· Grafisk design
· Prosjektledelse 

Budsjettet for en kursproduksjon kan variere fra 100 000 til 2 000 000 alt avhengig av ambisjons- og kvalitetsnivået. De internasjonale kursene tenderer er ofte mot det mer kostbare da de stilles høyere kvalitetskrav til innholdet.

Organisatorisk har forvaltning av partnerskapet med Futurelearn ligget hos DML på USIT. Forvaltningen av partnerskapet består av jevnlige møter og deltagelse i ulike forum:

· Partner Forum – For prosjektledere (3 ganger i året)
· Partner Advisory Board – For strategiske ansvarlige for MOOCs (2 ganger i året)
· Futurelearn Academic Network – 3-6 ganger i året
· Jevnlige statusmøter med «Head of Global Partnerships» og «Head of Content»

Futurelearn ønsker et fast kontaktpunkt på institusjonen ettersom denne kontakten krever kontinuitet innen teknisk, pedagogisk og faglig forståelse.

Motivasjon og gevinster

Motivasjonen og prosjektformen varierer for de ulike fagmiljøene, men felles for alle var at de ønsket å eksperimentere med nye digitale lærings- og formidlingsformer og øke nedslagsfeltet for fagfeltet sitt.
På UiO melder flere om at prosjektene har økt den digitale kompetansen lokalt, og at åpenheten for å eksperimentere med læringsformer er blitt større. Noe som har vært viktig for alle prosjektene er at nettkurset har blitt brukt som en ressurs for UiO-studentene, både læringsressursene i seg selv og læringsnettverket som oppstår i denne formen for nettkurs.

Suksesskriterier og fravær av UiO-strategi

Selv om dette kan anses som en evaluering av MOOC-tilbudet på UiO så langt er det viktig å påpeke at det aldri har vært forankret noen strategi rundt kursene. Samtlige av prosjektene er nedenfra-initiativ. Derfor finnes det heller ingen formulerte suksesskriterier utenom de fagmiljøene har formulert selv. Om kursene eksempelvis skulle bli vurdert ut i fra deltagertall og gjennomføring kunne det påvirket den faglige innfallsvinkelen gjennom tabloide kurstitler og lavere faglig nivå på innholdet. Et godt utbredt fenomen innen nettkurs er elementet av drop-in learning, hvor kun utvalgte deler av kurset blir ansett som relevant for noen av deltagerne. 

Ulike institusjoner har ulike motiver og suksesskriterier for sin satsning på slike nettkurs, og dermed også ulikt nivå på produksjonskvalitet, kursantall og strategiske ambisjoner. Institusjoner som for eksempel har en strategisk ambisjon om å nå ut med sine prioriterte fagmiljø har også en utvelgelsesprosess som er forankret i ledelsen. Fjorårets EADTU-rapport inneholder en analyse av europeiske MOOC-strategier og viste at europeiske institusjoner hovedsaklig verdsatte de pedagogiske gevinstene ved utvikling og bruk av MOOCs, og at de omdømmebyggende og studentrekrutterende aspektene kom i andre rekke.


UiOs åpne nettbaserte kurs:

«FlexPhil «– Høst 2014

Det første kurset var den nasjonale åpne nettbaserte kurset «Flexphil» som hadde som mål å støtte alle UiO-studenter som tok Ex.Phil., men som også var åpent for alle som skulle være interesserte i emnet. Førsteamanuensis Aksel Øijord var primus motor bak prosjektet som går hvert semester og som nå har gått totalt fem ganger siden høsten 2014. Ressursene blir brukt regelmessig, men med en forutsigbar økning i forkant av eksamen. Av læringsressurser består kurset av 140 videoer og quizer, 20 modultester og en større avsluttende test, noe som gjør kurset mer omfattende enn andre MOOCer. Kurset er gratis for alle, men om man skal avlegge eksamen på UiO må deltagerne betale semesteravgift. Kurset fikk støtte fra Norgesuniversitetet (NUV).

Det er vanskelig å vurdere studentenes gjennomføring av kurset ettersom oppbyggingen er mer lagt opp som en ressursbank. Begrepet drop-in-learning er relevant her ettersom det er en stor sannsynlighet for at flere av deltagerne kun er interesserte i utvalgte deler av kurset. I en spørreundersøkelse uttrykte studentene jevnt over at kurset var en verdifull ressurs i studiearbeidet, både for selvstudiums- og campusstudentene. IFIKK skrev i sin evaluering av kurset at den viktigste erfaringen fra kurset var at samarbeidet mellom IFIKK og DML, som resulterte i nye formidlingsformer av et av UiOs eldste og mest tradisjonelle emner.


	Budsjett
	1 200 000

	Antall påmeldte*
	1900

	Antall gjennomførte
	225


*første kursrunde

«What Works» - Vår 2015

[bookmark: _GoBack]UiO og Norge fikk deretter sin første internasjonale MOOC gjennom «What Works», med Senter for utvikling og miljø (SUM) og professor Dan Banik i spissen. Kurset var initiativet som gjorde at UiO gikk inn i et partnerskap med den britiske kursplattformen Futurelearn, etter en tilbyderanalyse gjenomført av av DML. Den opprinnelige motivasjonen bak kurset var å ta et emne med en verdensomspennende tematikk ut i en global kontekst. Studentene kom i kontakt med likesinnede verden over og deltok sammen i læringsaktiviteter. Banik var gjesteforsker på Stanford University underveis i kursutviklingen, noe som gjorde det utfordrende å støtte arbeidet fra Oslo. Han benyttet seg av enkelte ressurser på UiO, DML og Seksjon for forsknings- og formidlingsstøtte (FFS), men kursutviklingen fant primært sted på Stanford. Ettersom prosjektet inkluderte bidragsytere fra Kina, Malawi, USA og Oslo, samt studentassistenter fra enda flere land, opplevde prosjektet noen utfordringer i koordineringen. 

Dan Banik ble negativt overrasket over at det kostet penger å motta et diplom for fullført kurs, noe som resulterte i at diplomene ble signert av seksjonsleder i DML. Ettersom UiO av juridiske grunner ikke kan motta sin andel av diplomsalget fikk DML jobbet frem en avtale hvor denne andelen kunne bli gitt til et veldedig formål.

Kurset tiltrakk seg deltagere fra 55 ulike land med hovedvekt på USA, Storbritannia, Norge, India og Canada. Kurset har ikke gått på nytt selv om Banik har uttrykt interesse for dette.

Dato: 23.2.2015

	Kursdato
	23.2.2015 – 6 uker

	Budsjett
	1 350 000,- (650’ fra NUV, 700’ fra rektor)

	Antall deltagere / «active learners»
	7230 / 3151 

	Antall fullførte
	639

	Kursbeves / pris
	Ja / £29 (60 solgte)


*de som gjennomførte minst ett steg i kurset.


Music Moves – Vår 2016

Institutt for Musikkvitenskap (IMV) ønsket å styrke omdømmet til et forskningsfelt de er i verdenstoppen på – Musikk og bevegelse. «Music Moves» ble startet opp etter at DML og IMV ønsket å gjøre noe innovativt sammen, og fant ut at dette skulle bli en MOOC. Gjennom et tilskudd gjennom universitetsdirektørens porteføljemidler så kom prosjektet i gang, og kurset ble lansert for første gang våren 2016. DML var prosjektledere i tillegg til å ta for seg videoproduksjon og samarbeid rundt det pedagogisk designet. 

Kurset gikk igjen høsten 2016, denne gangen integrert med campusundervisningen av emnet. Kostnadene knyttet til andre runde ble redusert med rundt 90%. Studentundersøkelser har vist at UiO-studentene var meget fornøyde med tilbudet og hvordan nettkurset ble kombinert med tradisjonell undervisning. Deltagertallene fra første til andre runde i MOOCen gikk ned, mye fordi kurset hadde gått seks måneder i forveien.

Studentmassen hadde en overvekt fra Storbritannia og USA, og 39% av deltagerne var i aldersgruppen 18-35 år. Verdt og nevne er også at 16% var i aldersgruppen 56-65, noe understreker spennet i nedslagsfeltet for slike kurs. 

Fagmiljøet har i etterkant av kursene fremhevet verdien av undervisningsbasert forskning, og hvordan MOOC som kursform gir fagmiljøet nye perspektiver og forskningsspørsmål som kan drive forskningen deres videre. Innspillene og tilbakemeldingene de fikk fra kursdeltagere verden over bidro sterkt til dette.

Budsjett: 650 000,- + 250 timer egeninnsats fra de faglige.
Andre gang: 50 timer egeninnsats fra de faglige

Music Moves #1:
	Dato
	2.2.2016 – 6 uker

	Budsjett
	650 000 (Uni.dir. prteføljemidler) + 250 timer fra faglige

	Antall deltagere / «active learners»*
	5038 / 3151

	Antall fullførte 50% / 100%
	898 / 249

	Kursbevis / pris
	Ja / £29 (13 solgte)


*deltagere som har gjennomført minst ett steg i kurset.

	Dato
	5.9.2016 – 6 uker

	Budsjett
	50 timer fra faglige

	Antall deltagere / «active learners»*
	3137 / 1203

	Antall fullførte: 50% / 100%
	330  / 109

	Kursbevis / pris
	Ja / £29 (8 solgte)


*deltagere som har gjennomført minst ett steg i kurset.


«Introduction to Norwegian» - Våren 2017

Institutt for lingvistikk (ILN) har lenge tenkt på alternative måter å nå ut med sine norskkurs, og bestemte seg for å lage en MOOC etter en drodlerunde med DML. Deres hovedmålgruppe er utvekslingsstudenter på UiO, men gjennom en MOOC utvider de nedslagsfeltet til alle som ønsker å lære seg norsk. Vi å lage et slikt nettkurs er målet å frigjøre lærerressurser på lavere nivå i norskundervisningen. På den veien har de markedsført UiO og Oslo som studiested gjennom faglig kvalitet internasjonalt. Denne ideen var også såpass forenelig med Akademisk dugnad at det er naturlig å se disse prosjektene i sammenheng.

Ettersom kurset var avhengig av å simulere konkrete situasjoner hvor norskspråket blir anvendt valgte fagmiljøet å engasjere et eksternt firma for en produksjon som inkluderte skuespillere. Dette har også gjort det til det mest kostbare prosjektet innen åpne nettbaserte kurs. Ved hjelp av DML er kurset i ferd med å bli ferdigstilt digitalt og ligger an til å starte som planlagt i januar 2017. Kurset vil også inneholde en «chatbot» hvor deltagerne kan øve på sine norskferdigheter underveis i kurset.


	Dato
	16.1.2017

	Deltagere: pr. 2.12.2016
	4911 (vil vokse)

	Budsjett (foreløpig)
	1 800 000 (Uni.dir. porteføljemidler, Internasjonalisering og Akademisk dugnad)






Aktuelle skriftkilder:
· Svenske Universitetskanslersämbetet: http://www.uka.se/nyheter/2016-01-27-moocs-gor-hogskolan-tillganglig-for-fler.html
· Om University of Edinburghs satsing på nettbaserte studier: http://blogg.hib.no/iktiutdanning/2016/01/25/university-of-edinburgh-nettbasert-utdanning/
· Om MIT satsing: http://www.technologyreview.com/news/542201/take-free-online-classes-get-course-credit-at-mit/
· https://www.edsurge.com/news/2015-12-28-moocs-in-2015-breaking-down-the-numbers
· http://www.eadtu.eu/home/policy-areas/open-education-and-moocs/news/248-institutional-mooc-strategies-in-europe

